19. ΑΠΟΦΑΣΙΣ ΥΠΟΥΡΓΟΥ ΓΕΩΡΓΙΑΣ Αριθ. 292203/5204 της 6/12 Αυγ. 1974  (ΦΕΚ Β΄ 805) Περί τροποποιήσεως της υπ’ αριθ. 11072/577/ 20.1.56 αποφάσεως του Υπουργού Γεωργίας. Έχοντες υπ’ όψιν: 1.Την παρ. 1 του άρθρ. 6 του από 27.12.56 Β.Δ./τος «περί τροποποιήσεως και συμπληρώσεως των περί επιθεωρήσεως σφαγίων διατάξεων και άλλων διατάξεων», και 2.Την ανάγκην εξυπηρετήσεως των μικρών κονικλοτροφικών μονάδων από απόψεως μεταφοράς εσφαγμένων κονίκλων προς τας αγοράς και καταστήματα διαθέσεως, αποφασίζομεν: Επιτρέπομεν την μεταφοράν μικρού αριθμού εσφαγμένων κονίκλων (50-1000 τεμαχίων) προς τας αγοράς ή τα καταστήματα διαθέσεως, κατ’ εξαίρεσιν της παρ. 1 των Γενικών Όρων της υπ’ αριθ. 11072/577/20.1.56 αποφάσεως ημών δημοσιευθείσης εις το υπ’ αριθ. 47 ΦΕΚ (τ.Β΄) της 28.2.1956 (ανωτ. αριθ. 6) δια των γεωργοκτηνοτροφικών ημιφορτηγών ή φορτηγών αυτοκινήτων των κονικλοτροφικών μονάδων και δι’ απόστασιν μη υπερβαίνουσα τα 150 χλμ. Οι εν λόγω εσφαγμένοι κόνικλοι, ιδίας αυτών παραγωγής, θα μεταφέρωνται εντός ισοθερμικών κινητών ερμαρίων ή κιβωτίων επενδεδυμένων εσωτερικώς δι’ ανοξειδώτου μετάλλου, καθαρών ανά πάσαν στιγμήν και χρησιμοποιουμένων αποκλειστικώς προς τον σκοπόν τούτον. 